Proculus goryi

***Proculus goryi*** er en stor, tropisk bille som lever i død ved. Den tilhører familien Passalidae.

## Utseende
En meget stor (60 – 80 millimeter)og kraftig, blankt svart bille. På farge er de svarte eller mørkebrune med en blank overflate som kan ligne blankpussede sko, de blir derfor blant annet kalt "patent-leather beetles" (også "bess beetles") på engelsk. Dette er trolig den største og kraftigste arten i familien Passalidae. Et kjennetegn er at sidene av pronotum og dekkvingene har en brem av oransje hår. **Hodet** er stort og bredt med små, runde fasettøyne. Midt i pannen sitter det et par små knøler. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra. Antennene er 10-leddete, forholdsvis lange (hver antenne nesten så lang som hodets bredde), C-formede, men ikke knebøyde, de ytterste tre leddene har bladlignende utskudd og danner en løs vifte som ikke kan lukkes. **Brystskjoldet** (pronotum) er noe avrundet og hvelvet, bredere enn langt, blankt, med en lengdefure i midten og lyse hår langs sidene. Det er et tydelig, smalt skille mellom brystskjoldet og dekkvingene. **Dekkvingene** er ganske brede, litt hvelvede, blanke, med dype lengdestriper og hår på sidene. Flygevingene er reduserte, artene kan ikke fly. Undersiden av billen er dekket med opprettstående, gulaktige børster. **Beina** er kraftige, særlig frambeina. Framleggene (tibiae) har pigger på utsiden, mellom- og bakleggene har to lengdelister. **[[Larve]]ne** er hvitaktige, tynne og sylindriske, ikke C-formede slik som de fleste andre skarabider. Denne slekten kjennes best på størrelsen, utvoksne larver har en hodebredde på 8-12 millimeter. Medlemmene i Passalidae har et ganske enhetlig utseende, det er bare størrelsen som varierer påfallende, slik at det er ganske vanskelig å bestemme dem på ytre utseende. Kjevenes form og eventuelle horn på hodet kan være til noe hjelp.

## Levevis
Disse artene lever mest i litt høyereliggende skoger (tåkeskog), gjerne mellom 1500-2000 meter over havet, men de kan finnes lavere. Voksne og larver lever sammen i råtnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de fôrer til larvene, og hjelper dermed fordøyelsen. Både voksne og larver spiser dessuten de voksne billenes avføring (såkalt koprofagi). Dette øker næringsutbyttet siden avføringen har blitt infisert med mikroflora (bakterier og andre mikroorganismer) som frigjør næringsstoffer fra treet. De voksne billene hjelper også larvene til å bygge et puppekammer der de kan forvandle seg til en puppe. Voksne og larver kommuniserer seg imellom med lyd, og minst 14 forskjellige lydytringer er identifisert. De voksne billene lager lyd bed å gni bakkroppen mot vingene, larvene ved å gni det bakre beinparet mot hoftene til det midtre beinparet.

## Utbredelse
Arten lever i Mexico og Guatemala.

## Systematisk inndeling

* Ordenen biller, Coleoptera
** Underordenen Polyphaga
*** Overfamilien Skarabider, Scarabaeoidea
**** Familien Passalidae 
***** Underfamilien Passalinae Leach, 1815
****** Stammen Proculini
******* Slekten ***[[Proculus]]*** Kaup, 1868
******** ***Proculus goryi*** (Melly, 1833) 

## Eksterne lenker
* J. Schuster, E.B. Cano og P. Reyes-Castillo (2003) *Proculus*, giant latin American passalids: revision, Phylogeny and Biogeography. *Acta Zoologica Mexicana* (n.s.)  90: 281-306  https://www.researchgate.net/publication/26506460_Proculus_giant_latin_American_passalids_revision_Phylogeny_and_Biogeography
* R. Delgado og E.F. Mora-Aguilar (2014) *Proculus reyescastilloi* Delgado and Mora-Aguilar (Coleoptera: Passalidae: Proculini): A New Species from the Region of Chimalapas, Oaxaca, Mexico. *The Coleopterists' Bulletin* 68: 91-94 http://www.bioone.org/doi/full/10.1649/0010-065X-68.1.91
* 
Generic Guide to New World Scarab Beetles(på engelsk):http://www.unl.edu/museum/research/entomology/Guide/Scarabaeoidea/Passalidae/Passalidae-Overview/PassalidaeO.html